Det er ikke gratis at være nordjyde, og de mange prisstigninger giver anledning til nye tanker og overvejelser om forbruget i dagligdagen. TV2 Nord har været på gaden for at høre, hvordan nordjyderne oplever de stigende udgifter i hverdagen. - Ting bliver dyrere, men huslejen falder ingen steder, så sidder vi fast i den samme rummel, og vi får ikke flere penge, siger Mark Højen Asdal. Og det kræver ganske vist tilvænning blandt flere nordjydere. - Jeg tænker meget over, hvornår jeg vasker tøj, og hvornår opvaskemaskinen bliver sat i gang. Jeg har reduceret i børnenes forbrug af computer og diverse, siger Linda Jørgensen, der husker sig selv på at slukke lyset. Det er dog ikke alene i hjemmet, at vanerne ændres. For der holdes også et skarpt øje med priserne på indkøbsturen. - Jeg handler ind efter tilbud, og jeg laver madplan derefter, siger Bente Drejergaard. Ikke alene har prisstigningerne resulteret i en øget bevidsthed omkring økonomien - de har også fremmet fokusset på bæredygtighed. - Jeg tror, at man begynder at tænke lidt mere på tilbud, og så spiser man måske lidt mindre kød. Jeg tager lidt mindre, men bedre. Så har man heller ikke det madspild, siger Søren Himmelstrup. - Lige pludselig koster det, man købte for 20 kroner, 40 kroner. Kylling er oppe i 69 kroner på tilbud. Så det mærker vi ret tydeligt, siger Finn Christensen, der har lagt vanerne om ved at mindske spontane indkøb og i stedet nøje overveje hvert eneste køb. For priserne i dagligvarebutikkerne er ikke, hvad de har været. Se nordjydernes bedste sparetips her:

Opsummering:
De eksplosive prisstigninger har fået flere nordjydere til at genoverveje deres vaner og forbrug. Få deres bedste sparetips nederst i artiklen.